b"\n_START_ARTICLE_\nGrup Focus\n_START_SECTION_\nHist\xc3\xb2ria\n_START_PARAGRAPH_\nL'empresa es va fundar el 13 de febrer de 1986 amb el nom legal de Serveis de l'Espectacle FOCUS, S.A. Va tenir la seva primera seu al Carrer Matanzas, del Barris dels Indians (Sant Andreu), on tenia la seva seu el Grup de Teatre Genesis Teatral.  _NEWLINE_Anys 90 _NEWLINE_La seva primera producci\xc3\xb3 reeixida va ser Estan tocant la nostra can\xc3\xa7\xc3\xb3 que es va estrenar el 1990 al Teatre Goya i on es van realitzar m\xc3\xa9s de 200 funcions. L'obra va tenir una versi\xc3\xb3 en castell\xc3\xa0, presentada al Teatre Alcal\xc3\xa1-Palace de Madrid.  _NEWLINE_Dos anys despr\xc3\xa9s, l'empresa es va encarregar de la gesti\xc3\xb3 integral del Teatre Condal de Barcelona. Hi van estrenar L'Estranya Parella, una obra de teatre amb Joan Pera i el desaparegut Paco Mor\xc3\xa1n, que va ser un \xc3\xa8xit rotund de p\xc3\xbablic, amb m\xc3\xa9s d'un mili\xc3\xb3 d'espectadors (concretament 1.123.797) que van mantenir l'espectacle en cartell fins al 1999. _NEWLINE_Aquesta producci\xc3\xb3 els va permetre iniciar aix\xc3\xad una etapa d'expansi\xc3\xb3 empresarial, especialitzant-se en la gesti\xc3\xb3 d'espais teatrals, entre els quals destaquen el T\xc3\xadvoli, el Principal o la Villarroel de Barcelona. El 1997 es present\xc3\xa0 l'obra La Verbena de la paloma al Festival d'Edimburg, on el seu director, Calixto Bieito, va fer la seva posada de llarg a nivell internacional. Poc despr\xc3\xa9s seria nomenat director art\xc3\xadstic del Teatre Romea i realitzaria La vida es sue\xc3\xb1o, que va funcionar molt b\xc3\xa9 a Edimburg, Londres i Nova York. A finals dels 90 l'empresa tamb\xc3\xa9 va comen\xc3\xa7ar a gestionar grans esdeveniments, com la cavalcada de Barcelona o la festa d'inauguraci\xc3\xb3 del Port de Tarragona. El 1999 l'empresa es va traslladar a l'actual seu del carrer d'\xc3\x80vila.  _NEWLINE_Anys 2000 _NEWLINE_Durant els primers anys del segle XXI l'empresa va continuant la seva expansi\xc3\xb3 amb la internacionalitzaci\xc3\xb3 d'espectacles com Macbeth, que va triomfar al Barbican de Londres (2003), La \xc3\xb3pera de cuatro cuartos a Par\xc3\xads (2006), Mestres Antics al Festival Internacional de Teatro de Caracas. El 2002 va obrir el Barcelona Teatre Musical, despr\xc3\xa9s d'haver reformat un antic Palau d'Esports. El 2006 el grup va obrir una oficina a Madrid. El 2007 es va constituir formalment com a Grup Focus. En aquest per\xc3\xadode van gestionar grans esdeveniments com actes inaugurals de la Fira de Frankfurt 2007, Saragossa 2008 i els actes del bicentenari del 2 de maig a Madrid. _NEWLINE_D\xc3\xa8cada de 2010 _NEWLINE_El 2011 Julio Manrique va assumir la direcci\xc3\xb3 del Teatre Romea, que ocuparia fins al 2013. El 2012 l'empresa va gestionar l'acte central de l'Expo Universal Xangai 2010 i la visita del Papa Benet XVI a Barcelona.  El 2013 i 2014 van organitzar la Festa de Cap d'Any de Barcelona, celebrades a l'Avinguda Maria Cristina. El 2014 El Grup va celebrar el seu espectador 10.000.000, despr\xc3\xa9s de 228 produccions, premiant una jove espectadora amb un viatge a Londres, entrades par a un musical del West End i un any de teatre gratu\xc3\xaft.\n_START_SECTION_\nGesti\xc3\xb3 d'equipaments\n_START_PARAGRAPH_\nEl 1990 l'empresa va assumir la gesti\xc3\xb3 integral del Teatre Condal de Barcelona i posteriorment n'ha assumit d'altres: Teatre T\xc3\xadvoli (1996), Teatre Principal de Barcelonona (1997), Teatre Joventut de L'Hospitalet de Llobregat, Teatre Romea (1999), Barcelona Teatre Musical (2002), Teatre Villarroel (2006, amb Javier Daulte) i Teatre Goya (2008).\n_START_SECTION_\nGesti\xc3\xb3 d'esdeveniments\n_START_PARAGRAPH_\nA finals dels anys 90 l'empresa va ampliar el seu \xc3\xa0mbit d'actuaci\xc3\xb3, comen\xc3\xa7ant a produir grans esdeveniments com la Cavalcada de Reis de Barcelona, la festa d\xe2\x80\x99inauguraci\xc3\xb3 del Port de Tarragona, el Festival de M\xc3\xbasica de Gal\xc3\xadcia o el Festival Dos Oc\xc3\xa9anos de Lisboa, entre altres. El 2004 van crear i produir l'espectacle Moure el m\xc3\xb3n, l\xe2\x80\x99espectacle inaugural del F\xc3\xb2rum de les Cultures de Barcelona. El 2007 va dissenyar i produir l\xe2\x80\x99espectacle inaugural de la Fira del Llibre de Frankfurt que tenia com a convidada a la cultura catalana i present\xc3\xa0 Tirant lo Blanc a Berl\xc3\xadn i Frankfurt. Un any despr\xc3\xa9s va idear i dirigir l'espectacle inaugural de l'Expo Zaragoza 2008, amb el t\xc3\xadtol d'Iceberg, Sinfon\xc3\xada po\xc3\xa9tico visual, creat i dirigit per Calixto Bieito. El 2008 va gestionar l'acte central del Bicentenari del 2 de maig a Madrid.\n_START_SECTION_\nProducci\xc3\xb3 d'espectacles\n_START_PARAGRAPH_\nAl llarg de la seva hist\xc3\xb2ria el Grup Focus ha produ\xc3\xaft desenes d'espectacles teatrals, entre els quals destaquen cronol\xc3\xb2gicament Estan tocant la nostra can\xc3\xa7\xc3\xb3 (1990), la versi\xc3\xb3 teatral de Las amistades peligrosas (1993), La Extra\xc3\xb1a pareja, amb Joan Pera i Paco Mor\xc3\xa1n, espectacle que ha estat, durant m\xc3\xa9s temps, ininterrompudament, a la cartellera barcelonina (1995-1999); La vida es sue\xc3\xb1o (1998), Germans de sang, La Jaula de las Locas, Mamaaa, Macbeth (2003), Matar al Presidente, Desaparecer (2012).\n_START_SECTION_\nTeatres\n_START_PARAGRAPH_\nA 2015 el Grup Focus gestionava 5 teatres, 4 d'ells a Barcelona i 1 a Madrid: El Teatre Romea, el Teatre Goya, el Teatre Condal, La Villarroel, el Teatro La Latina. Tamb\xc3\xa9 gestiona el Barcelona Internacional Teatre, una plataforma de producci\xc3\xb3 teatral amb l'objectiu d'internacionalitzar el teatre catal\xc3\xa0."